送楊帥參之任
作者：姚勉
朝代：宋

paragraphs: 古來幕府俱才雄，子美嚴武韓裴公。
近時幕府養清望，一事不到籌帷中。
先生人物宜臺省，豈合官曹坐閒冷。
祇今時事欠撐拄，袖手旁觀應不肯。
潯陽戈甲屯如雲，天子命我參卿軍。
江頭策馬梟黠虜，快作當年虞允文。
欲知允文宰相業，只觀采石江頭捷。
滿望麒麟第一功，不唱陽關第三疊。